Ha setu Tangi , Fañch , Nantev ( Ronan e anv ) ha Tin ( Kaourintin , evel anv sant kêr - benn e vro ) o vont betek al lenn nepell diouzh o zi . Kroget e oant da farsal , ha da gontañ a bep seurt istorioù an eil d ' egile dija , ha da chikaniñ ivez emichañs , ar pezh a lakae un tamm buhez da sevel . Ar pevar - se a vefe tu ober « le troa mousketaer » anezho , pe un dra a seurt - se , ken rouez e oa gwelet unan anezho hep an tri all oc ' h ebatiñ pe o pourmen . Atav e vezent asambles p ' o deveze amzer dieub pe pa n ' o deveze ket skol , hag evel - se e oa abaoe ma oant bihan tout . Troioù - kamm e - leizh a c ' hoarient d ' an dud , met dre vras e kemerent muioc ' h a blijadur oc ' h ebatiñ hag o sevel kabanennoù war ar maez pe er c ' hoad .